途次長安上都漕傅諫議
作者：蘇洵
朝代：宋

paragraphs: 丈夫正多念，老大自不安。
居家不能樂，忽忽思中原。
慨然棄鄉廬，劫劫道路間。
窮山多虎狼，行路非不難。
昔者倦奔走，閑門事耕田。
蠶穀聊自給，如此已十年。
緬懷當今人，草草無復閑。
堅卧固不起，芒刺實在肩。
布衣與食肉，幸可交口言。
默默不以告，未可遽罪愆。
驅車入京洛，藩鎮皆達官。
長安逢傅侯，願得說肺肝。
貧賤吾老矣，不復苦自嘆。
富貴不足愛，浮雲過長天。
中懷邈有念，惝怳難自論。
世俗不見信，排斥僅得存。
昨者東入秦，大麥黄滿田。
秦民可無饑，爲君喜不眠。
禁軍幾千萬，仰此填其咽。
西蕃久不反，老賊非常然。
士飽可以戰，吾寧爲之先。
傅侯君在西，天子憂東藩。
烽火尚未滅，何策安西邊。
傅侯君謂何，明日將東轅。